**FELHÍVÁS**

**Rendelettervezet társadalmi egyeztetésére**

Gyál Város Önkormányzata Képviselő-testületének 18/2014. (XII.01.) önkormányzati rendelete a Képviselő-testület Szervezeti és Működési Szabályzatáról (továbbiakban: SZMSZ) a 41.§ és 42.§-ában rögzíti az önkormányzati rendelettervezetek társadalmi egyeztetésével kapcsolatos szabályokat. Ezen előírásoknak megfelelően az Önkormányzat az alábbiak szerint biztosítja, hogy a Képviselő-testület elé 2020. március 26. napján kerülő

**Gyál Város Önkormányzata Képviselő-testületének …../2020. (III….) önkormányzati rendelete**

**a pénzbeli és természetben nyújtható szociális, valamint a személyes gondoskodást nyújtó ellátásokról, valamint egyes kapcsolódó rendeletek módosításáról szóló 6/2015. (II.27.) önkormányzati rendelet,**

**továbbá**

**a Gyáli Élet Program keretében nyújtandó támogatások rendjéről és egyes kapcsolódó rendeletek módosításáról szóló 5/2017. (II.28.) önkormányzati rendelet**

**módosításáról**

rendelettervezet széles körben megismerhető legyen, és ezekről az érintettek véleményt nyilváníthassanak.

**A rendelet módosításának indokoltsága:**

Elfogadás esetén pozitív következmény lenne, hogy az általános iskolás korú gyermekek nem csak az iskolakezdés évében részesülnének a tanszercsomag-támogatásban (utána pedig csak szociális rászorultságtól függően kérhetnek beiskolázási segélyt), hanem az általános iskola mind a nyolc évfolyamát megkezdők alanyi jogon tudnák kapni az adott évfolyamhoz szükséges taneszközöket. Emellett ha a Bursa Hungarica ösztöndíj vonatkozásában a pályázók köre kiterjesztésre kerülne, akkor már nem csak a Bursa Ösztöndíjban részesülők pályázhatnának a támogatásra, hanem minden gyáli állandó lakóhellyel rendelkező felsőoktatásban tanuló, aki az adott tanulmányi félévben 25 kreditpontot szerzett, és a következő tanulmányi félévre beiratkozott (a képzési idő utolsó félévében lévő diák esetében a jogosultság feltétele a diploma megszerzése).

A társadalmi egyeztetés tárgyát képező rendelettervezet a [www.gyal.hu/kozerdeku/hirdetmenyek](http://www.gyal.hu/kozerdeku/hirdetmenyek/) menüpont alatt található.

A rendelettervezetet a Pénzügyi és Gazdasági Bizottság, az Oktatási Bizottság és a Szociális és Egészségügyi Bizottság 2020. március 18-án tárgyalja.

**A társadalmi egyeztetés szabályai:**

A társadalmi egyeztetésre bocsátott rendelettervezetről a Gyálon állandó lakóhellyel, vagy tartózkodási hellyel rendelkező lakosok és a Gyálon működő szervezetek a karvalics.katalin@gyal.hu elektronikus levélcímen keresztül nyilváníthatnak véleményt, **2020. március 16.-én 16:00 óráig.**

Az SZMSZ 41.§ (3) bekezdése alapján a névtelenül beérkezett véleményeket azok figyelembe vétele nélkül törölni kell. Nem vehető figyelembe továbbá az a vélemény, amely elkésett, sérti a közerkölcsöt vagy a rendelettervezet tárgyához nem illeszkedik.

Tájékoztatjuk továbbá Önöket, hogy az Önkormányzatnak egyedi válaszadási kötelezettsége nincs a beérkezett véleményekkel kapcsolatban.

Az SZMSZ 42.§ (1) bekezdése értelmében „Az Önkormányzat a beérkezett véleményeket, a véleményező nevét és elektronikus levélcímét e rendelet végrehajtása érdekében kezelheti.” Ezért felhívjuk a véleményezők figyelmét, hogy az adataik kezeléséhez szükséges hozzájárulást azok rendelkezésre bocsátásával az Önkormányzat megadottnak tekinti.

Várjuk szíves észrevételeiket!

Rozgonyi Erik
címzetes főjegyző